recursal/SuperWikiNEXT-32B huggingface dataset:
**முசுனூரி நாயக்குடுகள்** (**Musunuri Nayaks**) என்பவர்கள் 14 ஆம் நூற்றாண்டைச் சேர்ந்த தென்னிந்திய போராளி மன்னர்களாவர். இவர்கள் செயல்பட்ட பகுதி தெலங்காணா ஆகும்.

இவர்கள் தில்லி சுல்தான்கள் காகதீயர்களை வெற்றி கொண்டு அவர்களது நாட்டைக் கைப்பற்றிய நிலையில், தில்லி சுல்தான்களிடம் இருந்து 1326 இல் ஆந்திராவை மீட்ட வீரத் தலைவர்களாவர்.

துருக்கியரை எதிர்த்து
---------------------

முசுனூரி காபானீடு
தில்லி சுல்தான்களிடம் காக்கத்தியர்களின் வீழ்ச்சிக்குப்பின் அவர்களது நாட்டைத் தங்களுடைய நாட்டுடன் இணைத்துக் கொண்ட தில்லி சுல்தான்கள் வாரங்கல்லுக்கு "சுல்தான்பூர்" என புதிய பெயரைச் சூட்டினர். இப்பகுதிக்கு ஆளுநராக குறுகிய காலம் இருந்த உலு கான் தில்லி சுல்தான் முகமது பின் துக்லக்கால் 1324 இல் தில்லிக்கு திரும்ப அழைக்கப்பட்டார். காக்கதிய படையின் முன்னாள் தளபதியான, நாகையா கன்ன விப்ரடு என்பவர் மாலிக் மக்புல் என்ற புதிய பெயரோடு இப்பகுதியின் புதிய ஆளுநராக நியமிக்கப்பட்டார்.[2] எனினும், துக்லக்கால் வெற்றி கொள்ளப்பட்ட காக்கதிய பேரரசின் உள்ளூர் தலைவர்களால் அதிகாரம் மீண்டும் கைப்பற்றப்பட்டது.[3]

1330 இல், முசுனூரி புரோலயா நாயக்கரால் பித்தாபுரம் அருகே வெளியிடப்பட்ட விலாசா மானிய செப்பேட்டில் துருக்கியரால் தெலுங்கு நாட்டில் ஏற்பட்ட பேரழிவுகளைப் பற்றிக் குறிப்பிட்டு சட்ட ஒழுங்கை நிலைநிறுத்தத் தாமே தகுதியானவர் என்பதையும் வெளியிட்டுள்ளார். இவரது வாரிசான, காப்பையா நாயக்கர் (ஆட்சிக் காலம் 1333-1368), துருக்கியருக்கு எதிராக ஒரு எழுச்சியை ஏற்படுத்தி, அவர்களை வாரங்கல்லை விட்டு 1336 இல் வெளியேற்றினர். 

காப்பபைய நாயக்கர் முழுத் தெலங்கானாவையும் 1368 வரை ஆட்சி செய்தார். அவரது மறைவுக்குப் பின் அவருக்கு துணையாக இருந்த நாயக்கர்கள் தங்கள் சொந்த நகரங்களை நோக்கி கலைந்து சென்றதாகக் கூறப்படுகிறது. துருக்கியருக்கு எதிராக இருந்தபோதும், காப்பைய நாயக்கர் தொடர்ந்து துருக்கியரால் வாராங்கல்லில் கட்டப்பட்ட குஷ் மகாலை பயன்படுத்தியதோடல்லாமல் "ஆந்திர நாட்டின் சுல்தான்" என்ற பாரசீகப் பட்டத்தையும் ஏற்றுக் கொண்டிருந்தனர். 1361 இல், இவர் செய்து கொண்ட ஒரு உடன்படிக்கையின் பகுதியாக பாமினி சுல்தான் முகமது ஷாவுக்கு ஒரு சிம்மாசனத்தைப் பரிசாக அளித்தானர்.

மேற்கோள்கள்
-----------

1. ↑  After the Kakatiyas, V. Yashoda Devi, 1975, Andhra Pradesh Sahitya Academy, Hyderabad
2. ↑  Talbot 2001, p. 178; Eaton 2005, pp. 26-27; Chattopadhyaya 1998, pp. 57-59
3. ↑  Talbot 2001, ப. 178.
4. ↑  Eaton 2005, ப. 50.

மேலும் படிக்க
-------------

* *After the Kakatiyas*, V. Yashoda Devi, Andhra Pradesh Sahitya Academy, Hyderabad, 1975.
* *A history of South India from prehistoric times to the fall of Vijayanagar*, K. A. Nilakanta Sastri, Oxford Univ. Press, 1955.
* *The Early Muslim expansion in South India*, N. Ventakaramanayya, 1942.
* Subrahmanyam, Sanjay (1998), "Hearing Voices: Vignettes of Early Modernity in South Asia, 1400–1750", *Daedalus*, **127** (3): 75–104, JSTOR 20027508, (subscription required (help))
**சுடோமு யாமகுச்சி** (*Tsutomu Yamaguchi*, **த்சுடோமு யாமகுச்சி**, மார்ச் 16, 1916 – சனவரி 4, 2010) என்பவர் இரண்டாம் உலகப் போரின் போது இரோஷிமா மற்றும் நாகசாகி அணுகுண்டு வீச்சுகளில் இருந்து உயிர் பிழைத்த ஒரே மனிதர் ஆவார். ஏறத்தாழ 160 பேர் இரண்டு குண்டு வீச்சிலும் பாதிக்கப்பட்டு உயிர்பிழைத்திருந்தாலும், சப்பானிய அரசால் அதிகாரப்பூர்வமாக இரு குண்டு வீச்சிலும் தப்பியவர் என்று இவர் மட்டுமே அறிவிக்கப்பட்டார்.

நாகசாக்கியில் வசித்து வந்த யாமகுச்சி 1945 ஆகத்து 6 இல் மிட்சுபிசி நிறுவனத்திற்காகப் பணி நிமித்தம் இரோசிமா சென்றிருந்த போது காலை 08:15 மணிக்கு அந்நகரம் மீது அணுக்குண்டு போடப்பட்டு காயமடைந்தார். அடுத்த நாள் நாகசாக்கி வந்த அவர் காயங்களுக்கிடையேயும் ஆகத்து 9 இல் பணிக்குச் சென்றார். அந்நாளிலேயே நாகசாக்கி மீது இரண்டாவது அணுக்குண்டு வீசப்பட்டது.

பின்னாளில் இவர் தனது அனுபவங்களை தொகுத்து (*Ikasareteiru inochi*) என்ற புத்தகத்தை எழுதினார்.

ஜனவரி 4, 2010 அன்று தனது 93வது அகவையில் வயிற்று புற்றுநோயால் இவர் இறந்தார்.

மேற்கோள்கள்
-----------

1. ↑  "ஆகஸ்ட் 6: ஹிரோஷிமா தினம் :: அணுகுண்டால் சாம்பலான நகரம்". தீக்கதிர் தமிழ் நாளிதழ். 6 ஆகத்து 2014.. பார்த்த நாள்: 6 ஆகத்து 2014. 
[*தொடர்பிழந்த இணைப்பு*]
2. ↑  "Double atomic bomb survivor dies in Japan". Associated Press. Tokyo: MSNBC. 2010-01-06.. பார்த்த நாள்: 2011-01-25. "Tsutomu Yamaguchi, the only person officially recognized as a survivor of both the Hiroshima and Nagasaki atomic bombings at the end of World War II, has died at age 93."
3. ↑  Richard Lloyd Parry (2010-01-07). "Tsutomu Yamaguchi, victim of Japan's two atomic bombs, dies aged 93". *The Times*. .
4. ↑  "Japan survivor of both atomic bombs dies, aged 93". *BBC News*. 2010-01-06.. பார்த்த நாள்: 2010-01-07.
**கரம்பாணி வனவிலங்கு சரணாலயம்** (*Garampani Wildlife Sanctuary*) அசாமிலுள்ள, கர்பி ஆங்லோங் மாவட்டத்தில் 6.05 சதுர கிலோமீட்டர் (2.34 சதுர மைல்) அமைந்துள்ளது. இது கோலாகாட்டிலிருந்து 25 கிமீ (16 மைல்) தொலைவில் அமைந்துள்ளது. இது பழமையான சரணாலயங்களில் ஒன்றாகும். இச்சரணாலயத்தில் வெந்நீர் ஊற்று மற்றும் நீர்வீழ்ச்சிகள் இருக்கிறது. மேலும் 51 அரிய வகை இனங்களை கொண்ட நாம்போர் சரணாலயத்தால் சூழப்பட்டுள்ளது.

திமாபூர் விமான நிலையத்திலிருந்து 55 கி.மீ. தொலைவிலும், ஜோர்கட் விமான நிலையத்திலிருந்து 85 கி.மீ. தொலைவிலும் அமைந்துள்ளது. சரணாலயத்தின் அருகிலுள்ள நகரங்களின் சாலை தூரங்கள்: கோலாக்கட்டில் இருந்து 35 கி.மீ, திப்புவிலிருந்து 92 கி.மீ ,குவஹாத்தி இருந்து 330 கிமீ, மற்றும் காசிரங்கா 45 கிமீ தொலைவிலும் உள்ளது.

மேற்கோள்கள்
-----------

1. ↑  "Garampani Sanctuary". *protectedplanet.net* இம் மூலத்தில் இருந்து 2012-05-23 அன்று. பரணிடப்பட்டது.. .
2. "Garampani Sanctuary". *protectedplanet.net* இம் மூலத்தில் இருந்து 2012-05-23 அன்று. பரணிடப்பட்டது.. .

வெளியிணைப்புகள்
---------------

* About Garampani Wildlife Sanctuary
* Department of Tourism, Government of Assam
**தோமோமி யாமகுச்சி** (*Tomomi Yamaguchi*) சப்பான் நாட்டைச் சேர்ந்த ஒரு மானுடவியலாளராவார். பெண்ணியம், மக்கள் கலாச்சாரம், தேசியவாதம் மற்றும் சமூக இயக்கங்கள் ஆகியவை இவரது சிறப்புப் பகுதிகளாகும். பாலினம் மற்றும் மனித உரிமைகள் தொடர்பான நடவடிக்கைகளில் இவர் அதிக கவனம் செலுத்துகிறார்.

யாமகுச்சி 2004 ஆம் ஆண்டு மிச்சிகன் பல்கலைக்கழகத்தில் மானுடவியலில் முனைவர் பட்டம் பெற்றார். மிச்சிகன் பல்கலைக் கழகத்தில் பட்டதாரிப் பயிற்சியின் போதும், சிகாகோ பல்கலைக்கழகத்தில் முதுகலை படிப்பின் போதும் அடிபடையான மானுடவியல் ஆய்வுகளில் இவர் ஈடுபட்டார். மாண்டானா மாநிலப் பல்கலைக்கழகத்தில் இவர் மானுடவியல் பேராசிரியராகப் பணிபுரிகிறார். இங்கு இவரது ஆராய்ச்சிப் பாதை பழமைவாத இயக்கங்கள், வரலாற்று திருத்தல்வாதம், தேசியவாதம், இனவாதம், இனவெறி, மற்றும் சமூக ஊடகங்கள் போன்ற பிரிவுகளில் புதிய ஆய்வுகளில் பயணித்தது.

ஓர் ஆசிரியராக யாமகுச்சி அமெரிக்கா மற்றும் சப்பானில் உள்ள நிறுவனங்களில் மானுடவியல், சப்பான் ஆய்வுகள், பெண்கள் மற்றும் பாலின ஆய்வுகள் மற்றும் தகவல் தொடர்பு ஆய்வுகள் போன்ற படிப்புகளை கற்பித்திருக்கிறார்.

சப்பான் போகசு என்ற ஆசிய-பசிபிக் செய்தி இதழின் ஆசிரியராகவும் தோமோமி யாமகுச்சி உள்ளார்.

மேற்கோள்கள்
-----------

1. ↑  "Tomomi Yamaguchi | U-M LSA National Center for Institutional Diversity" (in en). .
2. ↑  ""The History Wars and the Comfort Woman," lecture by Tomomi Yamaguchi (Oct. 17, 2019) | Center for the Study of Asia". .
3. ↑  "Tomomi Yamaguchi | Montana State University - Bozeman - Academia.edu". .
4. ↑  "Department of Sociology & Anthropology | Montana State University". .
**காசா விளையாட்டரங்கம்** (*KASA Stadium*) இந்தியாவின் அசாம் மாநிலம் கர்பி ஆங்கலாங்கு மாவட்டத்தின் தலைமையகமான திபுவில் அமைந்துள்ளது. ஒரு பல்நோக்கு விளையாட்டரங்கமான இது கர்பி ஆங்லாங் விளையாட்டு சங்க விளையாட்டரங்கம் என்ற பெயராலும் அழைக்கப்படுகிறது. முக்கியமாக கால்பந்து மற்றும் தடகள விளையாட்டுகளுக்கு அரங்கம் பயன்படுத்தப்படுகிறது. விளையாட்டரங்கில் 9000 பார்வையாளர்கள் அமர்ந்து போட்டிகளை காணமுடியும்.தொடக்கப் போட்டியாக அசாம் மாநில பிரீமியர் லீக்கின் நடப்பு சாம்பியன் மற்றும் அரங்கத்தின் சொந்த அணியான கர்பி ஆங்லாங் மார்னிங் இசுடார் கால்பந்து சங்க அணிக்கும் வங்காள தேசத்தின் அசதுசாமான் கால்பந்து சங்க அணிக்கும் இடையே அறிமுக நட்பு கால்பந்து போட்டி இங்கு நடைபெற்றது.

விளையாட்டரங்கம்
---------------

அசாம் மாநில பிரீமியர் லீக்கின் வெற்றியாளரான கர்பி ஆங்லாங் மார்னிங் இசுடார் கால்பந்து அணிக்கு இவ்விளையாட்டரங்கம் சொந்தமானதாகும். ஒவ்வொர் ஆண்டும் செம் தங்கக் கோப்பை கால்பந்து போட்டி இங்கு நடைபெறுகிறது. கர்பி ஆங்லாங் விளையாட்டுச் சங்கமும் மேற்கு கர்பி ஆங்லாங் விளையாட்டுச் சங்கமும் இணைந்து போட்டியை நடத்துகிறது. கர்பி ஆங்லாங் தன்னாட்சி மன்றம் விளையாட்டுச் சங்கங்களுடன் இணைந்து போட்டிக்கான ஆதரவை அளிக்கிறது. போட்டியின் 5 ஆவது பதிப்பை ஐதராபாத்து கால்பந்து சங்கத்தின் அணியை 4-2 என்ற கோல்கள் கணக்கில் தோற்கடித்து கர்பி ஆங்லாங் மார்னிங் இசுடார் கால்பந்து சங்க அணி வென்றது.

மேற்கோள்கள்
-----------

1. ↑  "Assam: KarbiAnglong stadium to host inaugural soccer match this Thursday". .
2. ↑  "Karbi Anglong Sports Association (KASA) Stadium Test Event held". .
3. ↑  "Karbi Anglong Morning Star FC completes hat-trick in CEM Gold Cup". .
*Aldrovanda* இது ஒரு அசைவம் உண்ணும் தாவரம். இதை **நீர் சுழல் தாவரம்** என்றும் அழைப்பார்கள். மேலும் இதை (Water fly trap) நீர் பூச்சிகளைப் பிடிக்கும் தாவரம் என்றும் அழைக்கலாம். இது திரோசிரோசியீ என்னும் இரட்டை விதையிலைத் தாவரக் குடும்பத்தைச் சேர்ந்தது. இதில் ஆ. வெசிகுலோசா (A.Vesiculosa). என்கிற ஒரே ஒரு செடி மட்டுமே உள்ளது.

*ஆ. வெசிகுலோசா*

காணப்படும் பகுதிகள்
-------------------

முதன் முதலில் கி.பி.1696-ல் இந்தியாவில் தான் கண்டுபிடிக்கப்பட்டது. இவை ஜப்பான், பிரான்ஸ், ஆப்பிரிக்கா மற்றும் ஆஸ்திரேலியா போன்ற நாடுகளிலும் காணப்படுகிறது.

செடியின் அமைவு
--------------

ஆல்டிரோவேண்டா அமைதியான, தேக்கமாயிருக்கும் நீரில் வாழும் ஒரு சிறு பூண்டு. நீர் மட்டத்திற்குச் சற்றுக் கீழே மிதந்து கொண்டிருக்கும். இது 10-15 செ.மீ. நீளமுள்ளது. இதற்கு வேரில்லை. தண்டு மிகவும் மெல்லியது. ஆதிகமான கிளைகள் விடுவதில்லை. இலைகள் கொத்து கொத்தாக இருக்கும். ஒவ்வொரு கணுவிலும் எட்டு இலைகள் ஒரு வட்டமாக அமைந்திருக்கும். ஒவ்வொரு இலையும் ஒரு கரண்டி போன்ற அமைப்பு கொண்டது. இலைக்காம்பு சிறகுபோல் விரிந்து இருக்கும். இதன் இலையின் அலகு நடு நரம்பின் நீளத்தில் மடங்கக் கூடிய இரண்டு பகுதிகளை கொண்டிருக்கும். இதன் விளிம்பு உள்நோக்கி லேசாக வளைந்தும், சிறு சிறு பற்களும் கொண்டிருக்கும். இலையின் நடு நரம்பை ஒட்டி பல உணர்ச்சியுள்ள மயிர்கள் இருக்கின்றன. குறிப்பாக இவை 6 மட்டுமே காணப்படும்.

பூச்சிகளை உண்ணும் முறை
----------------------

நீரில் நீந்திச் செல்லும் சிறு பூச்சிகள் மற்றும் லார்வா இந்த மயிர்களின்மேல் பட நேர்ந்தால் இலையின் இரு பகுதிகளும் உடனே மூடிக்கொள்ளும். முற்றிலும் ஒன்றாக செர்ந்து கொள்வதில்லை. சற்று இடைவெளியிருக்கும். இலையின் உள்பகுதியில் நீண்ட காம்புடன் கூடிய சீரண சுரப்பிமுடிகள் உள்ளன. இந்த சுரப்பிகளிலிருந்து உண்டாகும் திரவத்தில் அவை செரிமானமாகிவிடும். உணவுப் பொருள் இலைக்குள் உறிஞ்சிக் கொள்ளப்படும்.

பூக்கள் இலைக்காம்பின் அருகில் வருகின்றன. பூக்களுக்கு சிறு காம்புகளுண்டு. புறவிதழ்கள் 5 பிரிவுகளாக இருக்கும். அகவிதழ்களும் கேசரங்களும் அதே எண்ணிக்கையில் இருக்கும். சூலகம் ஓரறையுள்ளது. விதைகள் கணக்கற்றுக் காணப்படும்.

இத்தாவரம் தென் கல்கத்தாவின் உப்பு நீர் பகுதியில் காணப்படுகிறது. இது இந்தியாவில் மிகவும் குறைந்த எண்ணிக்கையில் உள்ளது. இது அழிந்து வரும் தாவரப் பட்டியலில் இடம் பெற்றுள்ளது. இது பிறர் தொல்லைக்கு ஆளாகி அழிந்து வருகிறது. கல்கத்தா நகரம் விரிவு ஆக்கப்படும்போது குட்டைகள் மூடப்படுகிறது. இந்த குட்டைகளில் வளரும் இத்தாவரம் அழிக்கப்படுகிறது.

### வெளி இணைப்புகள்

### மேற்கோள்கள்


1. ↑   *சிறிதும் - பெரியதும்*. அறிவியல் வெளியீடு. .
**கிழக்கு கர்பி ஆங்லாங் வனவிலங்கு சரணாலயம்** (East Karbi-Anglong Wildlife Sanctuary) இந்தியாவின் அசாம் மாநிலத்தில் அமைந்துள்ளது.  கர்பி ஆங்கலாங்கு மாவட்டத்தில் திபு நகரத்திலிருந்து 35 கிலோ மீட்டர் தொலைவில் இச்சரணாலயம் அமைந்துள்ளது. 221.81 சதுர கிலோமீட்டர் பரப்பளவில் கிழக்கு கர்பி ஆங்கலாங்கு சரணாலயம் பரவியுள்ளது. கடல் மட்டத்திலிருந்து 80 முதல் 500 மீட்டர் வரை சரணாலயத்தின் அமைவிடம் மாறுபடுகிறது. 

அசாம் மாநில அரசாங்கம் 2000 ஆம் ஆண்டு சூலை மாதம் 27 ஆம் நாளன்று இவ்வனப்பகுதியை வனவிலங்கு சரணாலயமாக அறிவித்தது.

வளிமண்டலம்
----------

ஆண்டு மழைப்பொழிவு சுமார் 1800 மில்லிமீட்டர் ஆகவும் சராசரி வெப்பநிலை சுமார் 34 பாகை செல்சியசு ஆகவும் குறைந்தபட்ச வெப்பநிலை 6 °செல்சியசு ஆகவும் பதிவி செய்யப்பட்டுள்ளது.

தாவரங்கள் மற்றும் விலங்கினங்கள்
-------------------------------

கிழக்கு கர்பி ஆங்லாங் வனவிலங்கு சரணாலயத்தில் புலி, யானை, கரடி, **வெள்ளைப் புருவக் குரங்கு** , சிறுத்தை, **பெரிய புள்ளிச் சிறுத்தை** , **இந்திய எறும்புண்ணி**, **இந்திய சிறிய புனுகுப் பூனை** , பன்றி வால் கொண்ட மந்தி, சிறுத்தை பூனை, கடமான் போன்ற பல வகையான வனவிலங்குகள், பாலூட்டிகள் உள்ளன. கேளையாடு , முள்ளம்பன்றி, முங்கூசு, இராச நாகம், மானிட்டர் பல்லி, மலைப்பாம்பு போன்ற ஊர்வன விலங்குகளும் இச்சரணாலயத்தில் வாழ்கின்றன. சுமார் 250 பறவை இனங்கள் இங்கு இருப்பதாக பதிவு செய்யப்பட்டுள்ளன. அவற்றில் சில, மலை இருவாட்சி பறவைகள் , பொதுவான பச்சை புறா, சிறிய துடுப்புவால் கரிச்சான் , கருந்தலை மாங்குயில் போன்ற பறவைகளும் இங்கு காணப்படுகின்றன.

மேற்கோள்கள்
-----------

1. ↑   *Important bird areas in India: priority sites for conservation*. .
2. ↑  "Assam Agri Business: Statistical Handbook" இம் மூலத்தில் இருந்து 4 March 2016 அன்று. பரணிடப்பட்டது.. .
3. ↑  Information on Forest Management of Karbi Anglong District
*க்டெனோப்டெரிக்சு சிகுலாவின்* உள்ளுறுப்புகளின் வயிற்றுப்புற காட்சி, நிடமென்டல் சுரப்பிகள் மற்றும் துணை நிடமென்டல் சுரப்பிகள் இருப்பதைக் காணலாம்
**நிடமென்டல் சுரப்பிகள்** (*Nidamental gland*) என்பது சில அடுக்கச் செவுள் மீன்கள் (*எலாசுமோபிரான்ச்கள்*) மற்றும் சில மெல்லுடலிகளில் காணப்படும் உள்ளுறுப்புகளாகும். மெல்லுடலிகளில் தலைக்காலி (குறிப்பாக டெகாபோடிபார்ம்சு மற்றும் நாட்டிலசுகள்) மற்றும் வயிற்றுகாலிகளும் அடங்கும்.

தலைக்காலிகளில், நிடமென்டல் சுரப்பிகள் பெரிய, இணை சுரப்பிகளாக அமைந்துள்ளன. இவை மென்மூடிக்குழியில் காணப்படுகின்றன. துணை நிடாமென்டல் சுரப்பிகளும் இருக்கலாம். நிடாமென்டல் சுரப்பிகள் அடுக்குகளால் ஆனவை. இவை முட்டை ஓட்டினை உருவாக்கும் களி போன்ற பொருளைச் சுரப்பதில் ஈடுபட்டுள்ளன.

இவை போரோனிட்களிலும் காணப்படுகின்றன.

சமையல் பயன்பாடு
---------------

கணவாய் மீனின் நிடமென்டல் சுரப்பிகள் உலகின் பல்வேறு பகுதிகளில் உணவாக உண்ணப்படுகின்றன. கணவாய் மீன் முழு விலங்காகவோ அல்லது பகுதி உறுப்புகளாகவோ உட்கொள்ளப்படும். உதாரணமாக, தெற்கு எசுப்பானியாவில், இவை முழுவதுமாக சமைக்கப்பட்டு *ஹ்யூவோஸ் டி சோகோ* என்று அழைக்கப்படுகின்றன. மேலும் இந்த உறுப்புகள் ஆண் கணவாய் மீனின் இனப்பெருக்க உருப்புகள் என்று ஒரு பிரபலமான கருத்து உள்ளது.

மேற்கோள்கள்
-----------

1. 1 2  Young, R.E. M. Vecchione & K.M. Mangold (1999). Cephalopoda Glossary. Tree of Life Web Project.
2. ↑  Prasad, R.R. (1948). "Observations on the Nidamental Glands of *Hydrolagus colliei*, *Raja rhina* and *Platyrhinoidis triseriatus*". *Copeia* **1948** (1): 54–7. doi:10.2307/1438791.
3. ↑  Bloodgood RA (1977). "The squid accessory nidamental gland: ultrastructure and association with bacteria". *Tissue Cell* **9** (2): 197–208. doi:10.1016/0040-8166(77)90016-7. பப்மெட்:906013. .
4. 1 2  Nair, J.R. D. Pillai, S.M. Joseph, P. Gomathi, P.V. Senan & P.M. Sherief (2011). "Cephalopod research and bioactive substances". *Indian Journal of Geo-Marine Sciences* **40** (1): 13–27. .
5. ↑  Emig, C. C. (2009). "Phylogenetic systematics in Phoronida (Lophophorata)". *Journal of Zoological Systematics and Evolutionary Research* **23** (3): 184–193. doi:10.1111/j.1439-0469.1985.tb00581.x.
6. ↑  HUEVOS DE CHOCO EN PIRIÑACA. cocinarconciencia.blogspot.com.es (February 4, 2013)
பஞ்சாபில் மால்வா மொழி பேசும் பகுதிகள்
**மால்வா** *(ஆங்கிலம்:Malwa ,பஞ்சாபி: ਮਾਲਵਾ)* என்பது சத்தலச்சு ஆற்றுக்கு தெற்கே உள்ள இந்திய நாட்டின் பஞ்சாப்பு மாநிலப்பகுதியாகும். இந்த மண்டலத்தில் வசிக்கின்றவர்கள் மால்வை மக்கள் என்ற காரணப்பெயரால் அழைக்கப்படுகின்றனர். மால்வா மண்டலத்தின் மேற்குப் பகுதியில் வசிப்பவர்கள் மால்வை மொழியுடன் பஞ்சாபி மொழியைப் பேச்சு மொழியாகக் கொண்டுள்ளனர். மால்வா மண்டலத்தின் கிழக்கும் மாவட்டங்களில் பஞ்சாபி வட்டார மொழியாக புவாதி மொழி பேசப்படுகிறது. புவாதி மொழி பேசப்படக்கூடிய பகுதிகள் சில சந்தர்ப்பங்களில் போவாத்து அல்லது புவாதா என்ற காரணப்பெயரால் அழைக்கப்படுகின்றன.

மால்வா மண்டலத்தின் மாவட்டங்கள்
------------------------------

இங்கு கொடுக்கப்பட்டுள்ள மாவட்டங்கள் மால்வா மண்டலத்தில் இடம்பெற்றுள்ள மாவட்டங்களாக வகைப்படுத்தப்பட்டுள்ளன:

* பெரோசுபூர்
* பாசில்கா
* பரிட்கோட்டு
* சிறீ முக்த்சர் சாகிப்பு
* மோகா
* பட்டிண்டா
* உலூதியானா
* பருனாலா
* மான்சா
* சங்கரூர்
* சாகித்து பகத்து சிங்கு நகர் (முன்னர் நவான்சார்)
* பதேகார் சாகிப்பு
* பட்டியாலா
* உரூபுநகர் (முன்னர் உரோபார்)
* அசீதுசிங்கு நகர் (முன்னர் மொகாலி)

மேற்கோள்கள்
-----------

1. 1 2  
Grover, Parminder Singh (2011). *Discover Punjab: Attractions of Punjab*. Parminder Singh Grover. பக். 179. .
**மேயர்-குழு அரசாங்கம்** என்பது பெரிய நகரங்களின் உள்ளாட்சி அமைப்பாகும். இந்த அமைப்பின் தலைமை நிர்வாகியான நகர மேயரை, வாக்காளர்கள் நேரடியாக தேர்ந்தெடுக்கப்படுகிறார். மன்றக் குழுவின் வார்டு உறுப்பினர்கள் வார்டுகள் வாரியாக தேர்ந்தெடுக்கப்படுகின்றனர். இது போன்ற உள்ளாட்சி அமைப்பு முறைகள் அமெரிக்க ஐக்கிய நாடுகள், பிரேசில், கனடா, இத்தாலி, துருக்கி, நியூசிலாந்து, போலந்து, இசுரேல் நாடுகளில் உள்ளது. பொதுவாக மேயர்-குழு ஆட்சி அமைப்பில், மேயருக்கு துறைத் தலைவர்களை நியமிப்பதற்கும், பணிநீக்கம் செய்யும் அதிகாரத்துடன், மொத்த உள்ளாட்சி நிர்வாக அதிகாரம் வழங்கப்படுகிறது. இத்தகைய அமைப்பில், மேயரின் நிர்வாகப் பணியாளர்கள் நகர வரவுசெலவுத் திட்டத்தைத் தயாரிக்கின்றனர். இருப்பினும் அந்த வரவுசெலவுத் திட்டம் நகர் மன்றக் குழுவால் அங்கீகரிக்கப்பட வேண்டும்.மேலும் நகர்மன்றக் குழுவின் தீர்மானங்களை ரத்து செய்யும் அதிகாரம் மேயருக்கு உண்டு.

நடுத்தர மற்றும் சிறிய நகரங்களின் உள்ளாட்சி நிர்வாகத்தை நகர்மன்றக் குழு-மேலாளர் அமைப்பில் உள்ளது.

இதனையும் காண்க
--------------

* நகர் மன்றக்குழு-மேலாளர் அரசாங்கம்
* மாநகராட்சி
* நகராட்சி
* பேரூராட்சி

மேற்கோள்கள்
-----------

1. ↑  Kathy Hayes; Semoon Chang (July 1990). "The Relative Efficiency of City Manager and Mayor–Council Forms of Government". *Southern Economic Journal* **57** (1): 167–177. doi:10.2307/1060487.
2. ↑  George C. Edwards III; Robert L. Lineberry; Martin P. Wattenberg (2006). *Government in America*. Pearson Education. பக். 677–678. பன்னாட்டுத் தரப்புத்தக எண்:0-321-29236-7.
**தென்பரங்குன்றம்** என்பது இந்தியா வில் உள்ள தமிழ்நாடு மாநிலத்தில் மதுரையைச் சேர்ந்த திருப்பரங்குன்றம் என்னும் ஊரைச் சேர்ந்த மலையாகும். இவ்வூர் மதுரைக்கு தென்மேற்கே ஏழு கிலோ மீட்டர் தொலைவில் அமைந்துள்ளது. திருப்பரங்குன்றம் மலையில் உள்ள கோவில் முருகனின் அறுபடை வீடுகளில் முதன்மையானது ஆகும். திருப்பரங்குன்ற மலையில கிரிவலம் வரும் வழியில், அதாவது மலையின் நேர் பின் பக்கத்தில் **தென்பரங்குன்றம்** அமைந்துள்ளது. தென்பரங்குன்ற மலையில் சமணர் குடை வரை கோவில் உள்ளது. இம்மலை இந்தியத் தொல்லியல் ஆய்வகத்தின் கீழ் பராமரிக்கப்படுகிறது.

வரலாறு
------

2300 ஆண்டுகளுக்கு முன்பு இந்த மலையில் சமண துறவிகள் வாழ்ந்தமைக்கான அடையாளமாக கற்படுக்கைகளும், தமிழ் பிராமி கல்வெட்டுகளும் உள்ளன. தென்பரங்குன்ற மலையில் கி.பி ஏழாம் நூற்றாண்டைச் சார்ந்த சமணர் தீர்த்தங்கரர் சிற்பங்களும், அர்த்தநாரீஸ்வரருடைய குடை வரை கோவிலும், முதலாம் மாறவர்மன் சுந்தரபாண்டியனுடைய மெய்கீர்த்தி கல்வெட்டுகளும் காணப்படுகிறது.

சமண மற்றும் சைவ மத சிற்பங்கள்
-----------------------------

இங்கு தியான நிலையில், அமர்ந்த கோலத்தில் சமண தீர்த்தங்கரர் சிற்பங்கள் காணப்படுகிறது. குடைவரைக் கோவிலின் வலப்பக்கம், நடராஜனும், சிவகாமியும் நடனம் ஆடியபடி சிற்பங்கள் காணப்படுகிறது. இவ்விரண்டு சிற்பங்களும் சேதமடைந்துள்ளன. நடராஜனின் உருவச் சிலைக்கு மேலே விநாயகர், சுப்பிரமணியர் சிற்பங்கள் எழிலுற விளங்குகின்றன. மேலும் சைவ சமயத்தை சேர்ந்த திருஞானசம்பந்தர், திருநாவுக்கரசர், மற்றும் சுந்தரர் சிற்பங்களும் காணக் கிடைக்கிறது. இடப்பக்கமாக, வள்ளி, தெய்வானை சமேத சுப்பிரமணியரின் புடைப்புச் சிற்பம் விளங்குகிறது.

குடை வரை கோவில்
---------------

இக்குடை வரை கோவில் அமைந்த காலம் கி.பி. முதல் நூற்றாண்டு ஆகும்.இக்குடை வரை கோவிலில் மூன்று பெரிய தூண்கள் உள்ளன. இக்கோவில் உள்ளே இடப்புறம் அமைந்துள்ள தனிச் சந்நதியில் அழகான கோலத்தில் அர்த்தநாரீஸ்வரர் சிற்பம், கிழக்கு நோக்கிய வண்ணம் அமைந்துள்ளது. தெற்கு திசையைப் பார்த்த வண்ணம், மூலவரான தில்லைக் கூத்தனின் திருவுருவச் சிலை பாதி சிதைந்த நிலையில் காணப்படுகின்றது. கல்வெட்டுச் செய்திகளின்படி, இது **உமையாண்டாள் கோவில்** என அழைக்கப்படுகிறது.

மெய்கீர்த்தி கல்வெட்டுகள்
-------------------------

இங்கு இரு கல்வெட்டுகள் காணப்படுகிறது.அவற்றில் ஒன்று கி.பி.பதின்மூன்றாம் நூற்றாண்டில் மன்னன் மாறவர்மன் சுந்தரபாண்டியன் சோழநாட்டின் மீது படையெடுத்து, அந்நாட்டை வென்று பாண்டிய நாட்டு ஆட்சி எல்லையை விரிவுபடுத்தியதைக் குறிக்கும் விதமாக, அந்த மெய்க்கீர்த்தி கல்வெட்டு அமைந்துள்ளது

மேற்கோள்கள்
-----------

வெளி இணைப்புகள்
---------------

* Be at peace and peep into history at Thenparankundram.
[*தொடர்பிழந்த இணைப்பு*]
* The cave temple in Thenparankundram is a treasure trove of history
[*தொடர்பிழந்த இணைப்பு*]
* அருள்மிகு சத்தியகிரீஸ்வரர் திருக்கோயில்
**யா.ஒத்தக்கடை** (*Y-Othakkadai*) அல்லது **யானைமலை ஒத்தக்கடை** இந்தியாவின் தமிழ்நாடு மாநிலத்தில் அமைந்துள்ள மதுரை மாவட்டத்தில் மதுரை கிழக்கு ஊராட்சி ஒன்றியத்துடன் இணைந்திருக்கும் ஒரு ஊராட்சி ஆகும். இங்கு நரசிங்கம் யோகநரசிங்கப் பெருமாள் கோயில் மற்றும் சமண சமய தீர்த்தங்கரர்களின் சிற்பங்கள் உள்ளது.

மக்கள் வகைப்பாடு
----------------

இந்திய 2001 மக்கள் தொகை கணக்கெடுப்பின்படி 12,185 மக்கள் இங்கு வசிக்கின்றார்கள். இவர்களில் 52% ஆண்கள், 48% பெண்கள் ஆவார்கள். ஒத்தக்கடை மக்களின் சராசரி கல்வியறிவு 75% ஆகும், இதில் ஆண்களின் கல்வியறிவு 81%, பெண்களின் கல்வியறிவு 70% ஆகும். இது இந்திய தேசிய சராசரி கல்வியறிவான 59.5% விட அதிகம். ஒத்தக்கடை மக்கள் தொகையில் 13% ஆறு வயதுக்குட்பட்டோர் ஆவார்கள்.

யானைமலை
-------

ஒத்தக்கடையில் உள்ள யானைமலையின் தோற்றம்
மதுரையின் கிழக்கு ஊராட்சி ஒன்றியத்தில் உள்ள இந்த ஊரில் யானைமலை என்ற மலை உள்ளது. இந்த மலையின் மேலும் அடிவாரத்திலும் பழங்கால சமணர் குகைகள் தொல்பொருள் ஆராய்ச்சியாளர்கள் கண்டுபிடித்து உள்ளார்கள். இங்குள்ள மக்களால் அது பஞ்ச பாண்டவர் படுக்கை என்றும் அழைக்கப்படுகிறது. ஒத்தக்கடையில் இருந்து ரோசா நிற கருங்கல் என்று அழைக்கப்படும் கல் வகை இந்த மலையில் இருந்து அதிகம் பெறப்படுகிறது. இந்த ரோசா நிற கருங்கல்லானது மதுரை மாவட்டத்திற்கே உரிய சிறப்பாகும்.

Yanaimalai

பள்ளிகள் மற்றும் கல்லூரிகள்
---------------------------

ஒத்தக்கடையில் மதுரை கிழக்கு ஊராட்சி ஒன்றிய துவக்கப்பள்ளியும், மதுரை கிழக்கு ஊராட்சி ஒன்றிய மேல்நிலைப்பள்ளியும் உள்ளது. ஒத்தக்கடைக்கு அருகில் தமிழ்நாடு வேளாண்மைப் பல்கலைக்கழகத்தின் வேளாண்மைக் கல்லூரி மற்றும் ஆராய்ச்சி நிலையம் அமைந்துள்ளது. மேலும் இங்கு பல தனியார் பள்ளிகளும் இயங்கி வருகின்றன.

கோயில்கள்
---------

* யோக நரசிம்மர் திருக்கோயில்
* பாலதண்டாயுதபாணி திருக்கோயில்

சமண சிற்பங்கள்
--------------

கி. பி. 9 - 10 நூற்றாண்டுகளில், சமண சமயத் துறவியான *அச்சணந்தி* என்பவரால், தீர்த்தங்கரர்களில் மகாவீரர், பார்சுநாதர் மற்றும் பாகுபலி சிற்பங்கள் யானைமலையில் செதுக்கப்பட்டது. இது தமிழ்நாடு அரசின் தொல்லியல் துறையினரால் பாதுகாக்கப்படுகிறது.

* யாணைமலை, ஒத்தக்கடை, மதுரை, சமண சிற்பங்களின் அறிவிப்புப் பலகையாணைமலை, ஒத்தக்கடை, மதுரை, சமண சிற்பங்களின் அறிவிப்புப் பலகை
* சமண சமய தீர்த்தங்கரர்களின் சிற்பங்கள்சமண சமய தீர்த்தங்கரர்களின் சிற்பங்கள்
* சிற்பங்கள் பற்றிய அறிவிப்பு பலகைசிற்பங்கள் பற்றிய அறிவிப்பு பலகை
* லாடன் கோயில்லாடன் கோயில்

இதனையும் காண்க
--------------

* சமணர் மலை, மதுரை

ஆதாரங்கள்
---------

1. ↑  "தமிழக ஆளுநர் பற்றிய குறிப்பு". தமிழ்நாடு அரசு. 2015.. பார்த்த நாள்: நவம்பர் 3, 2015.
2. ↑  "தமிழக முதலமைச்சர் பற்றிய குறிப்பு". தமிழ்நாடு அரசு.. பார்த்த நாள்: நவம்பர் 3, 2015.
3. ↑  "2001-ம் ஆண்டிற்கான இந்திய மக்கள்தொகைக் கணக்கெடுப்பு அறிக்கை" இம் மூலத்தில் இருந்து 2004-06-16 அன்று. பரணிடப்பட்டது... பார்த்த நாள்: ஜனவரி 30, 2007.

வெளி இணைப்புகள்
---------------

மேப்பியாவில் யா.ஒத்தக்கடை அமைவிடம்
முதற் பதிப்பின் உட்பக்கம்
**யாழ்ப்பாண வைபவ விமர்சனம்** என்னும் நூல் போர்த்துக்கேயர் யாழ்ப்பாணத்தை முழுமையாகக் கைப்பற்றுவதற்கு முற்பட்ட அதன் வரலாற்றை ஆய்வு செய்யும் நூல் ஆகும். இந்த ஆராய்ச்சி நூலை எழுதியவர் சுவாமி ஞானப்பிரகாசர். இதன் முதற் பதிப்பு 1928 ஆம் ஆண்டில் அச்சுவேலியில் இருந்த ஞானப்பிரகாச யந்திரசாலையில் அச்சிட்டு வெளியிடப்பட்டது. யாழ்ப்பாண வைபவமாலையில் தாம் கண்ட சரித்திர முரண்பாடுகளை இந்த நூலில் எடுத்துக் காட்டினார்.

சன்மார்க்கபோதினி பத்திரிகைகளில் அவ்வப்போது பாகம் பாகமாய் எழுதிய கட்டுரைகளைத் தொகுத்து இச்சிறு நூல் வெளியிடப்பட்டது.

நோக்கம்
-------

இதன் நூலாசிரியர் நூலின் முதற்பதிப்புக்கான முன்னுரையில், "இச்சிறுநூல் யாழ்ப்பாண இராச்சியத்தின் ஆதிகால உண்மைச் சரித்திர ஆராய்ச்சியையும், யாழ்ப்பாண வைபவமாலை எனும் பெரிய நூலின் உள்ளுறை ஆராய்ச்சியையும் கையாளுவது" என்று குறிப்பிட்டுள்ளார். இதிலிருந்து, ஒல்லாந்தர் ஆட்சியின் இறுதிக்காலத்தில் எழுதப்பட்ட யாழ்ப்பாண வைபவ மாலை என்னும் நூலைப் பிற்காலத்தில் கிடைத்த சான்றுகளை ஆதாரமாகக் கொண்டு ஆய்வு செய்து உண்மை வரலாற்றை அறிவதே இந்த நூலின் நோக்கம் என்பது புலனாகிறது. 

வைபவமாலை, அக்காலத்தில் இருந்த சில நூல்களையும், செவிவழிக்கதைகளையும் சான்றுகளாகக் கொண்டு, யாழ்ப்பாண இராச்சியம் வீழ்ச்சியடைந்து ஏறத்தாழ 175 ஆண்டுகளுக்குப் பின்னர் எழுதப்பட்டது. யாழ்ப்பாண இராச்சியத்தில் போர்த்துக்கேயர் தலையீடு ஏற்பட்டதற்குப் பிந்திய வைபவமாலை தரும் வரலாறு செவிவழிக்கதைகளை ஆதாரமாகக் கொண்டது எனவும் அதனால் இக்காலம் குறித்த வைபவமாலையின் வரலாறு பிற்காலத்தில் அறியப்பட்ட போர்த்துக்கேயர் காலக் குறிப்புக்களுடன் முரண்படுவதாகவும் சுவாமி ஞானப்பிரகாசர் கருதுகிறார். இதனால், இந்த நூல் எழுதிய காலத்தில் கிடைத்த போர்த்துக்கேயர் காலத்துத் தகவல்களை அடிப்படையாகக் கொண்டு யாழ்ப்பாணத்தின் உண்மை வரலாற்றை அறிய நூலாசிரியர் முயன்றுள்ளார்.

உள்ளடக்கம்
----------

இந்த நூலிலே ஆரம்ப அதிகாரம் என்று பெயர் கொண்ட அதிகாரத்தில் வைபவமாலையில் கூறப்பட்டுள்ளனவும், யாழ்ப்பாண இராச்சியத்துக்கு முற்பட்ட காலத்தில் நிகழ்ந்தனவுமாகச் சொல்லப்படும் கதைகளை, வைபவமாலையின் முதனூல்களில் சொல்லப்படவற்றோடு ஒப்பிட்டு ஆய்வு செய்யப்படுகிறது. இதைத் தவிர்த்து யாழ்ப்பாண வைபவ விமரிசனத்தில் 15 அத்தியாயங்கள் உள்ளன. இவை பின்வருமாறு:

1. பண்டைநாள் வரலாறு
2. தமிழ் அரசு ஏற்பாடு
3. விசயகூழங்கை (காலிங்க) ஆரியச் சக்கரவர்த்தி கி.பி. 1242
4. "இராசமுறை"
5. செகராசசேகரன் V
6. அளகேஸ்வரன் கையிற் தோல்வி
7. செண்பகப் பெருமாள் 1450 - 1467
8. பரராசசேகரன் VI 1478 - 1519
9. சங்கிலி என்னும் 7ம் செகராச சேகரன் 1519 - 1561
10. பறங்கிப் படையெழுச்சி 1560
11. போத்துக்கேய மேலாட்சி 1561 - 1590
12. யாழ்ப்பாணத்தில் இரண்டாம் படையேற்றம் 1591
13. எதிர்மன்னசிங்க குமாரனாகும் 8ம் பரராச சேகரன் 1591 - 1616
14. சங்கிலி குமாரனின் தவறுகள் 1616 - 1620
15. பயனில்லாப் போராட்டங்கள் 1620 - 1624

குறிப்புகள்
-----------

1. ↑  வேலுப்பிள்ளை, க. *யாழ்ப்பாண வைபவ விமரிசனம்*, 2003. முன்னுரை.
2. ↑  வேலுப்பிள்ளை, க. *யாழ்ப்பாண வைபவ விமரிசனம்*, 2003. பக். 1.
3. ↑  வேலுப்பிள்ளை, க. *யாழ்ப்பாண வைபவ விமரிசனம்*, 2003. பக். I, II.

இவற்றையும் பார்க்கவும்
----------------------

* இலங்கைத் தமிழர் வரலாறு - தமிழ் நூல் பட்டியல்

வெளி இணைப்புக்கள்
-----------------

* யாழ்ப்பாண வைபவ விமர்சனம் - நூலகம் திட்டம் பரணிடப்பட்டது 2007-09-27 at the வந்தவழி இயந்திரம்
* யாழ்ப்பாண வைபவ விமரிசனம் - தமிழரசர் உகம்
**சிரியா ஆறு** (Shiriya River) கர்நாடகா மற்றும் கேரளா மாநிலங்களில் பாயும் ஒரு நதியாகும். 

சிரியா ஆறு 67 கிமீ நீளம் கொண்டது. கேரளாவின் பதினெட்டாவது நீளமான நதியாகவும், காசர்கோடு மாவட்டத்தில் பாயும் இரண்டாவது நீளமான நதியாகவும் அறியப்படுகிறது. கடல் மட்டத்திலிருந்து 230 மீட்டர் உயரத்தில் கர்நாடகாவில் உள்ள தெற்கு கன்னடா மாவட்டத்தில் உள்ள அனேகுண்டி காப்புக்காட்டில் சிரியா ஆறு உருவாகிறது, முதன்மையாக மேற்கு திசையில் பாய்ந்து கேரளாவின் காசர்கோடு நகரத்திற்கு வடக்கே 11 கிமீ தொலைவில் அமைந்துள்ள சிரியா நகருக்கு அருகில் அரபிக் கடலில் கலக்கிறது..   முகப்பில் இந்த நதி சிரியா மற்றும் கும்பலா நகரங்களுக்கு இடையே உள்ள உப்பங்கழியில் சேர்ந்து கும்பலா-சிரியா முகத்துவாரத்தை உருவாக்குகிறது.

கல்லஞ்சே தோடு, கன்னியா தோடு, எரமட்டி ஒல் மற்றும் கும்பளா ஆகியவை இந்த ஆற்றின் முக்கிய துணை ஆறுகளாகும்.

மேற்கோள்கள்
-----------

1. 1 2 3 4  "Shiriya River and Yelkanna River, Reconnaissance Survey Report". *Tropical Institute of Ecological Sciences (TIES), Kerala*. December 2017.. பார்த்த நாள்: 2021-05-14.
2. ↑  "District Census Handbook - Kasaragod District 2011". Directorate of Census Operations-Kerala. 2011-10-01. .
3. ↑  "About the Rivers of Kerala".. பார்த்த நாள்: 2021-05-14.
**மாலிக்பேட்டை** அல்லது **மாலக்பேட்டை** (*Malakpet*) இந்தியாவின் தெலங்காணா மாநிலத்தின் ஐதராபாத்தில் உள்ள பழைய நகரப் பகுதியில் உள்ள புறநகர்ப் பகுதிகளில் ஒன்றாகும். இது பழைய மாலக்பேட்டை மற்றும் புதிய மாலக்பேட்டை என இரண்டு பகுதிகளாக பிரிக்கப்பட்டுள்ளது. இந்தப் பகுதி பெருநகர ஐதராபாத்து மாநகராட்சியின் சார்மினார் மண்டலத்தின் கீழ் வருகிறது. இந்த வட்டத்தில் சைதாபாத் (24), மூசரம்பாக் (25), பழைய மாலக்பேட்டை (26), அக்பர்பாக் (27), அசம்புரா (28), சவானி (29), தபீர்புரா (30) என ஏழு வார்டுகள் உள்ளன.

அனைத்திந்திய மஜ்லிசே இத்திகாதுல் முசுலிமீன் கட்சியைச் சேர்ந்த அகமது பின் அப்துல்லா பாலாலா 2018 ஆம் ஆண்டு மூன்றாவது முறையாக மாலக்பேட்டை சட்டமன்றத் தொகுதியின் உறுப்பினராகத் தேர்ந்தெடுக்கப்பட்டார்.

வரலாறு
------

கோல்கொண்டா மன்னர் அப்துல்லா குதுப் ஷாவின் வேலைக்காரரான மாலிக் யாகூப் பெயரால் இப்பகுதிக்கு இந்தப் பெயர் வந்தது. 

ஐதராபாத்து நிசாம் ஆறாம் ஆசாப் ஜா தனது அரண்மனைக்கு அருகில் இருக்க வேண்டும் என்று விரும்பியதால் மௌலா அலி பகுதியில் செயல்பட்டுவந்த ஐதராபாத்து குதிரைப் பந்தய மைதனம் 1886 ஆம் ஆண்டில் இங்கு மாற்றப்பட்டது.  பின்னர், அவர் பந்தய மைதானத்தில் மக்பூப் மாளிகையையும் கட்டினார். 

மாலிக்பேட்டை ஐதராபாத்தின் பாரம்பரிய பகுதியாகும். இதன் வடக்கே ஆம்பர்பேட்டைமற்றும் மூசரம்பாக், கிழக்கில் தில்சுக்நகர், மேற்கில் சதர்காட் மற்றும் தெற்கில் சைதாபாத் ஆகியவை எல்லைகளாக உள்ளன.

பிரபலமான ஐதராபாத்து குதிரைப்பந்தய மைதானம் ,  மற்றும் வரலாற்று சிறப்புமிக்க மக்பூப் மாளிகை சந்தை அல்லது மக்பூப் கஞ்ச் சந்தை ஆகியவை இங்குள்ள முக்கிய அடையாளங்களாகும். அஸ்மான் கர் அரண்மனை மற்றும் மான்சியர் ரேமண்ட் கல்லறை ஆகியவை இங்கு அமைந்துள்ள மற்ற வரலாற்று இடங்களாகும்.

வரலாற்று இடங்களைத் தவிர, மாலிக்பேட்டையில் அருகிலுள்ள மெட்ரோ இணைப்புடன் கூடிய கேலரியா வணிக வளாகம் ஒன்று உள்ளது.

பல்வேறு பனை மரங்கள் மட்டுமே உள்ள பல்மெட்டம் என்ற ஒரு சிறப்பு தாவரவியல் பூங்காவும் இங்கு அமைந்துள்ளது. இது பெருநகர ஐதராபாத்து மாநகராட்சியால் 2002 இல் நிறுவப்பட்டது.

* TV tower at Malakpetமாலிக்பேட்டையில் அமைந்துள்ள தொலைக்காட்சிக் கோபுரம்
* Aerial View of the Hyderabad Race Clubஐதராபாத்து குதிரைப்பந்தய மைதானத்தின் வான்வழி காட்சி

மேற்கோள்கள்
-----------

1. ↑  "Names of city localities hark back to a forgotten era". .
2. ↑  "Hyderabad Race Club". .
3. ↑  "Hyderabad's tryst with horse racing: From a leisurely sport to a multi-crore business". .
4. ↑  "Hyderabad Race Club or Malakpet Race Course - Information with Photos & Videos". *HyderabadPlanet.com*. .
**யுகியோ அட்டொயாமா** (*Yukio Hatoyama*, 鳩山由紀夫, பிறப்பு: பெப்ரவரி 11, 1947) ஜப்பானிய அரசியல்வாதியும், ஜப்பானிய மக்களாட்சிக் கட்சியின் தலைவரும் ஆவார். ஆகஸ்ட் 2009 இல் இடம்பெற்ற நாடாளுமன்றத் தேர்தல்களில் இவரது எதிர்க்கட்சிக் கூட்டணி பெரும் வெற்றி பெற்றது. இதையடுத்து இவர் நாட்டின் பிரதமராகத் தேர்ந்தெடுக்கப்பட்டார்.

வாழ்க்கைக் குறிப்பு
-------------------

இச்சிரோ அட்டொயாமா தனது இரண்டு பேரர்களுடன்
டோக்கியோவில் பிறந்த அட்டொயாமா சப்பானின் முன்னாள் பிரதமர் இச்சிரோ அட்டொயாமாவின் பேரனும், முன்னாள் வெளியுறவுத்துறை அமைச்சர் ஈச்சிரோ அட்டொயாமாவின் மகனும் ஆவார். இவரும் இவரது சகோதரர் கூனியோ அட்டொயாமாவும் அட்டொயாமா குடும்பத்தின் நான்காம் தலைமுறையைச் சேர்ந்த அரசியல்வாதிகளாவர். டோக்கியோ பல்கலைக்கழகத்தில் பட்டப்படிப்பையும் ஸ்டான்போர்ட் பல்கலைக்கழகத்தில் பொறொயியல் துறையில் முனைவர் பட்டத்தையும் பெற்றார். டோக்கியோ பல்கலைக்கழகத்தில் பணியாற்றியபின்னர் சென்சூ பல்கலைக்கழகத்தில் துணைப் பேராசிரியரானார்.

அரசியல்
-------

ஒக்கைடோ 38வது மாவட்டத்திலிருந்து நாடாளுமன்றத்துக்கு 1986 ஆம் ஆண்டில் ஆளும் லிபரல் கட்சியில் இருந்து அட்டொயாமா தேர்ந்தெடுக்கப்பட்டார். 1993 இல் ஆளும் கட்சியில் இருந்து விலகி "புதிய கட்சி சாக்கிகேக்" என்ற பெயரில் புதிய கட்சியொன்றை ஆரம்பித்தார். அதன் பின்னர் புதிதாக ஆரம்பிக்காப்பட்ட ஜப்பான் மக்களாட்சிக் கட்சியில் இணைந்தார்.

அக்கட்சியின் தலைவராகத் தேர்ந்தெடுக்கப்பட்ட அட்டோயாமா 1999 முதல் 2002 வரை எதிர்க்கட்சித் தலைவராக இருந்தார். பின்னர் அக்கட்சியின் செயலாளர்-நாயகமாக இருந்த அட்டொயாமா, தலைவராக இருந்த ஒசாவா 2009, மே 11 இல் பதவி விலகியதை அடுத்து, மீண்டும் கட்சித் தலைவரானார்.

மேற்கோள்கள்
-----------

1. ↑  Japan's Hatoyama sweeps to power, பிபிசி, ஆகஸ்ட் 31, 2009
2. ↑  Japan's Hatoyama Sustains Family Political Tradition, Wall Street Journal, AUGUST 1, 2009
3. 1 2  Yukio HATOYAMA
4. ↑  Hatoyama Wins Election to Head Japan’s Biggest Opposition Party
**மாயலேரி (MAYALERI)**, விருதுநகர் மாவட்டம் திருச்சுழி வட்டத்தில், நரிக்குடி ஊராட்சி ஒன்றியத்தைச் சேர்ந்த மறையூர் ஊராட்சிக்கு உட்பட்ட ஒரு சிறு கிராமமாகும். இக்கிராமம் நரிக்குடி - ராமேஸ்வரம் நெடுஞ்சாலை வழியில் அமைந்துள்ளது.

இங்கு அரசுத் தொடக்கப் பள்ளி ஒன்று அமைந்துள்ளது. இங்குள்ள மக்களுக்கு முக்கியத் தொழில் விவசாயமாகும். நெல், எள், நிலக்கடலை முதலியவை உற்பத்தி செய்யப்படுகின்றன. இவர்களுக்குரிய சந்தையாக வீரசோழன் என்னும் அருகிலுள்ள ஊர்ச்சந்தை வாரந்தோறும் திங்கள் கிழமை கூடுகிறது

**மாயலேரி MAYALERY**  என்பது இந்தியாவின் தமிழ்நாடு மாநிலத்தின் விருதுநகர் மாவட்டத்தில் நரிக்குடி தொகுதியில் உள்ள ஒரு சிறிய கிராமம் \ குக்கிராமம் ஆகும். இது விருதுநகர் தலைமையகத்தில் இருந்து கிழக்கு நோக்கி 54 கிலோமீட்டர் தொலைவிலும் இவ்வூர் அமைந்துள்ளது. நரிக்குடியிலிருந்து 6 கிலோமீட்டர் தொலைவிலும் மாநில தலைநகர் சென்னையில் இருந்து 59 கிலோமீட்டர் தொலைவிலும் உள்ளது

**மாயலேரிக்கு  அருகாமையில் உள்ள கிராமங்கள்**
--------------------------------------------

* நெடுகனேந்தல்
* பட்டமங்கலம்
* புத்தனேந்தல்
* நாயனேந்தல்
* குருவியனேந்தன்
* மானூர்
* வேலங்குடி

**தொகுதிகள்**
-------------

* வடக்கு பகுதியில் மானாமதுரை தொகுதி மற்றும் திருப்புவனம்
* தெற்குப் பகுதியில்  திருச்சுழி தொகுதி மற்றும் கமுதி

**மாயலேரிக்கு அருகில் உள்ள நகரங்கள்**
-------------------------------------

* பரமக்குடி
* திருப்புவனம்
* அருப்புக்கோட்டை
* சிவகங்கை

**மாயலேரிக்கு அருகில் உள்ள பள்ளிகள்**
-------------------------------------

* Goodwill matriculation school Manasalai
* Asma matriculation school veeracholan
* அரசு உயர்நிலைப் பள்ளி நரிக்குடி

**மாயலேரிக்கு அருகில் உள்ள அரசு சுகாதார நிலையங்கள்**
----------------------------------------------------

* அரசு சுகாதார நிலையம் நரிக்குடி

**மாயலேரியில் உள்ள கோயில்கள்**
------------------------------

* மாயாண்டி சுவாமி கோவில்
* காளியம்மன் கோவில்
* அழகிய மீனாள் கோவில்

**மக்களின் தொழில்**
-------------------

* விவசாயம்

மேற்பார்வை
----------

1. ↑   "நரிக்குடி ஊராட்சி ஒன்றியத்தின் கிராம ஊராட்சிகள்". .
2. ↑  "தமிழக சிற்றூர்களின் பட்டியல்". தமிழ்நாடு ஊரக வளர்ச்சி மற்றும் ஊராட்சித்துறை.. பார்த்த நாள்: நவம்பர் 3, 2015.

வெளியிணைப்புகள்
---------------

* Mayaleri
**அர்சோலா** (Harsola, Kaithal) இந்தியாவின் அரியானா மாநிலத்தில் உள்ள கைத்தல் மாவட்டத்தில் அமைந்துள்ள ஒரு கிராமமாகும். மாவட்டத் தலைமையகமான கைத்தலில் இருந்து 10 கிலோமீட்டர்கள் (6.2 mi) தொலைவில் அமைந்துள்ளது. அர்சோலா கிராமத்தின் மாவட்டம் மற்றும் துணை மாவட்டத் தலைமையகம் இரண்டும் கைத்தல் நகரமேயாகும். 2009 ஆம் ஆண்டு புள்ளிவிவரங்களின்படி, அர்சோலா கிராமம் ஒரு கிராம பஞ்சாயத்து ஆகும்.

மக்கள்தொகையியல்
---------------

அஎரோலா கிராமத்தின் பெரும்பாலான மக்கள் இந்துக்கள் ஆவர். பரவலாக பேசப்படும் மொழி அரியான்வி .மொழியாகும்.

பள்ளிகள்
--------

* அரசு முதியோர் மேல்நிலைப் பள்ளி.
* எம்டிஎம் (மாசுடர் டெக் சந்த் நினைவு) பொதுப் பள்ளி
* சரசுவதி பொதுப் பள்ளி

போக்குவரத்து
------------

புதிய கைத்தல் ஆல்ட்டு இரயில் நிலையம் மற்றும் கைத்தல் இரயில் நிலையம் ஆகிய இரண்டும் .அர்சோலா கிராமத்திற்கு அருகிலுள்ள இரயில் நிலையங்களாகும்.

கைத்தல் பேருந்து நிலையத்திலிருந்து தில்லி, இசார், சண்டிகர், சம்மு மற்றும் பல இடங்களுக்கும் பேருந்து சேவைகள் உள்ளன.

மேற்கோள்கள்
-----------

1. ↑  "NIC-Kaithal" இம் மூலத்தில் இருந்து 16 November 2017 அன்று. பரணிடப்பட்டது... பார்த்த நாள்: 18 November 2017.
**லியோ பிரபு** (*Leo Prabhu*) என்பவர் ஒரு மூத்த நாடக ஆசிரியர், நாடக எழுத்தாளர் மற்றும் தமிழ்நாட்டைச் சேர்ந்த புதின ஆசிரியர் ஆவார். புகழ்பெற்ற பாய்ஸ் நடக நிறுவனத்தில் நடிகராக தனது வாழ்க்கையைத் தொடங்கிய இவர், எஸ். வி. சகஸ்ரநாமம் போன்ற தமிழ் நாடகவியல் மேதைகளுடன் சேவா ஸ்டேஜ், ஒய். ஜி. பார்த்தசாரதி பிரபு போன்றவர்களுடன் பல ஆண்டுகள் நாடகத் துறையில் பயணித்தார். பின்னர் தனது சொந்த நாடகக் குழுவான ஸ்டேஜ் இமேஜை நிறுவி புகழ் பெற்றார். தமிழ் நடகத் துறைக்கு இவரின் பங்களிப்பானது உலகம் முழுவதும் உள்ள தமிழர்களால் நன்கு அங்கீகரிக்கப்பட்டுள்ளது. இவர் மிகச்சிறந்த நடிகர்கள், எழுத்தாளர் மற்றும் நாடக ஆசிரியர்களில் ஒருவராகக் கருதப்படுகிறார். மேலும் 1990 ஆம் ஆண்டில் தமிழக அரசு இவருக்கு தமிழக அரசின் மிக உயர்ந்த மாநில விருதான கலைமமணி விருதை வழங்கியது.

ஆரம்ப கால வாழ்க்கை
------------------

கோவையில் பிறந்த லியோ பிரபு, சிறுவயது முதலே கால்பந்து மற்றும் நடிப்பு மீது ஆர்வம் கொண்டிருந்தார். பின்னர் இவர் பல்துறை நாடக கலைஞராகவும், ஊடகவியலாளர் மற்றும் புனைவு எழுத்தாளராகவும் ஆனார். இவரது பன்முகத்தன்மையை நடிகர் (நாடகம், தொலைக்காட்சித் தொடர்கள் மற்றும் திரைப்படம்), இயக்குனர் (தொலைக்காட்சித் தொடர்கள், மேடை நாடகங்கள்) மற்றும் எழுத்தாளர் (திரைக்கதை, உரையாடல் மற்றும் புதினங்கள்) என பரவலாக வகைப்படுத்தலாம்.

பகுதி திரைப்படவியல்
-------------------

திரைப்படங்கள் 

| ஆண்டு | திரைப்படம் | மொழி | பங்கு | குறிப்புக்கள் |
| --- | --- | --- | --- | --- |
| 1974 | *பருவகாலம்* | தமிழ் |  |  |
| 1983 | *இது எங்க நாடு* | தமிழ் |  |  |
| 1983 | *அண்ணே அண்ணே* | தமிழ் |  |  |
| 1984 | *நான் மகான் அல்ல (1984 திரைப்படம்)* | தமிழ் |  |  |
| 1986 | *புதிர்* | தமிழ் |  |  |
| 1987 | *பேர் சொல்லும் பிள்ளை* | தமிழ் |  |  |
| 1988 | *ரெண்டும் ரெண்டும் அஞ்சு* | தமிழ் |  |  |
|  |

இறப்பு
------

இவர் 30.12.2023 அன்று மாலை 06.00 மணிக்கு உடல்நலக் குறைவின் காரணமாக இறந்தார்.

இணைப்புகள்
----------

*. 17 ஏப்ரல் 2014 தேதியிட்ட தி ஹிந்து வெள்ளிக்கிழமை விமர்சனத்தில் லியோ பிரபுவின் சமீபத்திய நாடகத்தின் விமர்சனம்.
* .
*. நடிகரின் சுயசரிதை
* அதிகாரப்பூர்வ வலைத்தளம்
நாசிக்கில் திராட்சை தோட்டம்.
 சுலா ஒயின் தயாரிப்பு நிலையத்தின் பாதாள அறை
**நாசிக் திராட்சை** என்பது நாசிக் மாவட்டத்தில் உற்பத்தி செய்யப்படும் ஒரு வகை திராட்சை ஆகும். இது "இந்தியாவின் திராட்சை தலைநகரம்" என்று அழைக்கப்படுகிறது. நாசிக்கில், நாட்டின் மொத்த திராட்சை ஏற்றுமதியில் பாதிக்கும் மேலான பங்களிப்பை வழங்குகிறது.

உற்பத்தி
--------

"இந்தியாவின் திராட்சை தலைநகரம்" என்று அழைக்கப்படும் நாசிக், நாட்டின் முன்னணி திராட்சை உற்பத்தி பகுதியாக உள்ளது. 2015 நிலவரப்படி சுமார் 1.75 லட்சம் ஹெக்டேர் நிலத்தில் திராட்சை சாகுபடி செய்யப்படுகிறது. ஒரு ஹெக்டேருக்கு 20 டன் என்ற அளவில் 10 லட்சம் டன் திராட்சை உற்பத்தி செய்யப்படுகிறது. சுமார் 8,000 ஏக்கரில் திராட்சை ஒயின் வகைகள் பயிரிடப்படுகிறது. நாசிக் மாவட்டத்தில் திராட்சை உற்பத்தி பகுதிகளாக கல்வன், பெயின்ட் இகத்புரி, சின்னார், நிபாத், யோலா, நந்த்கான், சதானா, சுர்கானா, திண்டோரி, மாலேகான் ஆகும்.

ஏற்றுமதி
--------

உலக நாசிக் திராட்சை ஏற்றுமதியில் இந்தியாவின் பங்கு 55 சதவீதமாக உள்ளது. இதில் மகாராட்டிரா மாநிலத்தின் பங்கு 75 சதவீதம் ஆகும். நாசிக் திராட்சை ஏற்றுமதி 2003-ல் சுமார் 4,000 டன்னிலிருந்து 2013-ல் 48,000 டன்னாக அதிகரித்தது. 2014-ல் ஏற்றுமதி மேலும் 65,000 டன்களுக்கும் அதிகமாக அதிகரித்தது. ஏற்றுமதியில் பாதி நெதர்லாந்தை சார்ந்துள்ளது. ஜெர்மனி, ஐக்கிய இராச்சியம் மற்றும் பெல்ஜியம் ஆகியவை அடுத்த முக்கிய இடங்களில் உள்ளன. 2013-14-ல் உருசியாவும் சீனாவும் நாசிக் திராட்சையின் முக்கிய சந்தைகளாக உருவெடுத்தன.

புவிசார் குறிப்பு
-----------------

நாசிக் திராட்சை 2010-11ஆம் ஆண்டில் புவியியல் சார்ந்த குறியீட்டினைப் பெற்றது. இது பொருட்களின் புவியியல் குறியீடுகள் (பதிவு மற்றும் பாதுகாப்பு) சட்டம், 1999 கீழ் இந்தியாவில் பதிவுசெய்யப்பட்டது.

மேற்கோள்கள்
-----------

1. ↑  Pawar, Tushar (21 April 2011). "Nashik grape exports dip 58%". Business Standard.. பார்த்த நாள்: 26 January 2016.
2. 1 2 3  Kasabe, Nanda (23 January 2014). "Nashik grape exports set to increase as farmers go after juicier returns". The Financial Express. .
3. 1 2  Kasabe, Nanda (11 December 2015). "India's grape growers expect record exports this season". The Financial Express. .
4. ↑  Pawar, Tushar (17 September 2015). "Grape-growers' body imports five varieties of table grapes in Nashik". .
5. ↑  Chitnis, Paresh. "Catchment areas of market: Showing the details of catchment areas of market of grapes in leading states". .
6. ↑  Pawar, Tushar (28 March 2014). "Grape exports rise in district". .
7. ↑  "State Wise Registration Details of G.I Applications". p. 5 இம் மூலத்தில் இருந்து 1 February 2016 அன்று. பரணிடப்பட்டது.. .
**கமல்சீத்து சாந்து** (*Kamaljeet Sandhu*) இந்தியாவைச் சேர்ந்த ஒரு தடகள விளையாட்டு வீரராவார். கமல்சீத்து கவுர் கூனர் என்ற பெயராலும் இவர் அறியப்படுகிறார். 1948 ஆம் ஆண்டு ஆகத்து மாதம் 20 ஆம் தேதியன்று இவர் பிறந்தார். சிந்தியா கன்யா வித்யாலயாவின் முன்னாள் மாணவராக அறியப்படுகிறார். 1970 ஆம் ஆண்டு நடைபெற்ற பேங்காக்கு ஆசிய விளையாட்டுப் போட்டிகளில் 400 மீ ஓட்டப்பந்தயத்தில் தங்கப் பதக்கம் வென்ற இந்தியப் பெண் வீராங்கனையான இவர் பந்தய தூரத்தை 57.3 வினாடிகளில் கடந்தார். ஆசிய விளையாட்டுப் போட்டிகளில் தனிநபர் தங்கப் பதக்கம் வென்ற முதல் இந்தியப் பெண் வீராங்கனை என்ற சிறப்புக்குரியவராகக் கருதப்படுகிறார். இந்தியாவின் பஞ்சாப் மாநிலத்தைச் சேர்ந்த இவருக்கு 1971 ஆம் ஆண்டில் பத்மசிறீ விருது வழங்கப்பட்டது.

1971 ஆம் ஆண்டு இத்தாலி நாட்டின் டுரினில் நடைபெற்ற உலக பல்கலைக்கழக விளையாட்டுப் போட்டியில் 400 மீட்டர் ஓட்டப் பந்தயத்தில் இறுதிப் போட்டியாளர்களில் ஒருவராக இருந்தார். 1972 ஆம் ஆண்டு நடைபெற்ற மியூனிக் ஒலிம்பிக்கில் பெண்கள் 400 மீட்டர் ஓட்டத்தில் பங்கேற்றார். 1973 ஆம் ஆண்டு தடகளப் போட்டிகளில் இருந்து ஓய்வு பெற்றார். 

தேசிய அளவிலான கூடைப்பந்து மற்றும் பல்கலைக்கழகங்களுக்கு இடையேயான வளைதடிப் பந்தாட்ட வீரராகவும் இருந்தார். 1982 ஆம் ஆண்டு நடைபெற்ற ஆசிய விளையாட்டுப் போட்டிகளுக்கு இந்தியப் பெண்கள் ஓட்டப்பந்தய அணியின் பயிற்சியாளராகச் சென்றார்.

மேற்கோள்கள்
-----------

1. ↑  "MEDAL WINNERS OF ASIAN GAMES". Athletics Federation of India.. பார்த்த நாள்: 18 July 2021.
2. ↑  "Sprint queen on payback run". The Telegraph. ABP. 6 September 2003 இம் மூலத்தில் இருந்து 12 March 2017 அன்று. பரணிடப்பட்டது.. .
3. 1 2  "Women's Day Special: From Mother Teresa to Kamaljit Sandhu, women who have made India proud". Mumbai Mirror. India Times. 9 Mar 2017. .
**குழந்தைகளுக்கான கண் புரை நோய்** (Pediatric Cataracts), கண்ணில் உள்ள விழியில் வெள்ளை நிறப் படிமம் படிவதே கண்புரை என்பவர். பொதுவாக ஒளியை அனுமதிக்கும் விழித் திரை கண்புரையால் பாதிக்கப்பட்டிருந்தால், ஒளியை அனுமதிக்காது. இதன் விளைவாகப் பார்வை மங்கலாகத் தெரியும். கண்புரையானது ஒரு கண்ணிலோ இரு கண்ணிலோ வரலாம். பெரியவர்களை கண்புரை பொதுவாக பாதித்தாலும் குழந்தைகளையும் சிறுவர்களையும் தாக்கும் அபாயமும் உள்ளது. குழந்தைகளின் கண்கள் வளர்ந்து கொண்டே இருக்கும் என்பதால், அவர்களுக்கு கண்புரை ஏற்பட்டிருந்தால் அதற்கு உடனடியாகச் சிகிச்சை எடுத்துகொள்ள வேண்டும். சிகிச்சையைத் தாமதப்படுத்தினால் சோம்பேறி கண் குறைபாடு ஏற்படுவதற்கு வாய்ப்பு உள்ளது.

வகைகள்
------

குழந்தைகளுக்கான கண் புரை நோயில் இருவகை கண்புரைகள் உள்ளது. பிறவிக் கண்புரை மற்றும் இளம் வயதில் ஏற்படும் கண்புரை. பிறவிக் கண்புரை என்பது பிறந்த குழந்தைகளுக்கு பிறக்கும்போதே உள்ள கண்புரை. இளம் வயதில் ஏற்படும் கண்புரை என்பது சிறுகுழந்தைகளுக்கும், சிறுவர்களுக்கும் ஏற்படுவது.

காரணங்கள்
---------

குழந்தைகளுக்கு கண்புரை ஏற்படுவதற்கான சரியான காரணங்களை இன்னும் கண்டறிய முடியவில்லை. பிறவிக் கண்புரை தாக்குவதற்கு மரபணுச் சிக்கல்கள் காரணமாக உள்ளது. கருவுற்ற காலத்தில் தாய்க்கு ஏற்பட்ட தொற்று நோய்களும் காரணமாக அமைகின்றன.

இளம் வயதில் ஏற்படும் கண்புரை என்பது கண்ணில் அடிபடுதல், ஒட்டுண்ணியால் ஏற்படும் தொற்று, பாலில் உள்ள சர்க்கரை உடலில் கலக்காததால் ஏற்படும் குறைபாடு மற்றும் நீரிழிவு போன்ற காரணங்களால் ஏற்படும்.

மேற்கோள்கள்
-----------

1. ↑  Pediatric Cataracts

.
**மேஷ சங்கராந்தி** (**Mesha Sankranti** or **Mesha Sankramana** or **Hindu Solar New Year**) சூரிய நாட்காட்டியின் படி ஆண்டின் முதல் நாள் ஆகும். இது சித்திரை மாத்த்தின் (மேஷ ராசி) முதல் நாளாகும். இது சூரியன், மேஷ ராசியில் புகும் நாளாகும்.  இந்து நாட்காட்டியின் படி இந்து சமயத்தினருக்கு முக்கிய நாளாகும். ஆங்கில நாட்காட்டியின் படி, மேஷ சங்கராந்தி பொதுவாக 14 ஏப்ரல் அன்றும், நெட்டாண்டில் மட்டும் 13 ஏபரல் அன்றும் வரும். தமிழர்கள் இந்நாளை சித்திரைப் புத்தாண்டாக கொண்டாடுகின்றனர். மேலும் சூரிய நாட்காட்டியை கடைபிடிக்கும் அசாமியர்கள், வங்காளிகள், பஞ்சாபிகள், மலையாளிகள், ஒடியா மக்கள் மேஷ சங்கராந்தி நாளை புத்தாண்டாக கொண்டாடுகின்றனர்

இதற்கு இணையாக பௌத்த நாட்காட்டியின் அடிப்படையில் தாய்லாந்து, லாவோஸ், கம்போடியா, மியான்மர், இலங்கை மற்றும் இந்தியாவின் வடகிழக்கு மாநிலங்களில் மேஷ சங்கராந்தி நாளை புத்தாண்டு நாளாக கொண்டாடுகின்றனர்.

மேற்கோள்கள்
-----------

1. ↑  Robert Sewell; Śaṅkara Bālakr̥shṇa Dīkshita; Robert Schram (1996). *Indian Calendar*. Motilal Banarsidass Publishers. பக். 31–32. பன்னாட்டுத் தரப்புத்தக எண்:978-81-208-1207-9. .
2. ↑  Robert Sewell; Śaṅkara Bālakr̥shṇa Dīkshita; Robert Schram (1996). *Indian Calendar*. Motilal Banarsidass Publishers. பக். 29–35. பன்னாட்டுத் தரப்புத்தக எண்:978-81-208-1207-9. .

வார்ப்புரு:New Year by Calendar
**எந்திரன் விருது** *(Robot Award)* சப்பானின் பொருளாதார, வர்த்தகம் மற்றும் தொழில் துறை அமைச்சகம், 2006 ஆம் ஆண்டில் ஏற்படுத்திய ஒரு வருடாந்திர விருதாகும். எந்திரனையும், எந்திரனியல் ஆராய்ச்சி மற்றும் பயன்பாட்டையும் சந்தைப்படுத்துவதை இலக்காகக் கொண்டு இவ்விருது உருவாக்கப்பட்டது. 65 விண்ணப்பங்களில் இருந்து எட்டு பேர் 2008 ஆம் ஆண்டுக்கான விருதுக்கு தேர்ந்தெடுக்கப்பட்டனர் .

கடந்த ஆண்டில் சிறந்த சேவையை வழங்கியதாகக் கருதப்படும் எந்திரன்கள் இவ்விருது பெற தகுதியுடையவர்கள் ஆவர். எதிர்காலச் சந்தை வளர்ச்சிக்கு ஈடுகொடுத்து, குறிப்பிட்டதொரு பங்களிப்பை செய்யும் வாய்ப்பை அதிகமாகப் பெற்றுள்ள எந்திரன் படைப்புகள் இத்திட்டத்தில் தேர்ந்தெடுக்கப்பட்டு அங்கீகரிக்கப்படுகின்றன.
இத்திட்டத்தில், எந்திரன் என்பது மூன்று தொழில்நுட்பக் கூறுகளை உள்ளடக்கிய ஓர் அறிவார்ந்த இயந்திர அமைப்பு என்று வரையறுக்கப்படுகிறது. எந்திரனின் பகுதிகள் மற்றும் பயன்படுத்தப்பட்டுள்ள மென்பொருள்களின் சிறப்புத் தன்மைகள் இங்கு முக்கியத்துவம் பெறுகின்றன. உணர்தல், நுண்ணறிவும் கட்டுப்பாடும் மற்றும் இயக்கம் ஆகியனவற்றை வெளிப்படுத்தும் பின்வரும் எந்திரன் வகைகள் போட்டிக்கு தகுதி பெறுகின்றன .

* சேவை எந்திரன்கள்: அலுவலகங்கள், வீடுகள் மற்றும் மக்களின் பொதுப் பயன்பாட்டுக்காக வடிவமைக்கப்பட்டவை.
* தொழிற்சாலை எந்திரன்கள்: தொழிற்சாலைகளில் பெருமளவில் தயாரிப்பு நிகழுமிடங்களில் பணிபுரிவதற்காக வடிவமைக்கப்பட்டவை,
* பொது மற்றும் எல்லைப்புற எந்திரன்கள்: பேரிடர் நிகழ்வுத் தளங்கள், விண்வெளி மற்றும் ஆழ்கடல் பயணங்கள் போன்ற நிகழ்வுகளில் உயிருக்குப் போராடும் தப்பிப்பிழைத்தவர்களை கண்டறிதல் போன்ற சிறப்புக் காரணங்களுக்காக வடிவமைக்கப்பட்டவை,
* எந்திரன் உறுப்புகள் மற்றும் மென்பொருட்கள்: எந்திரன் தயாரிப்பில் பயன்படுத்தப்பட்டுள்ள சிறப்பு உறுப்புகள் மற்றும் மென்பொருட்களின் உன்னதத் தன்மைக்காக வடிவமைக்கப்பட்டவை ஆகிய நான்கு பிரிவுகளின் அடிப்படையில் அனைத்து எந்திரன்களும் வகைப்படுத்தப்படுகின்றன.

எதிர்கால சந்தை வளர்ச்சிக்கான வாய்ப்பு மற்றும் திறன் அடிப்படையிலான உள்ளீடுகளை அடிப்படையாகக் கொண்டு நிபுணர்கள் மதிப்பீடுகளை வழங்கும் தேர்ந்தெடுத்தல் செயல்முறையில் முடிவுகள் அறிவிக்கப்படுகின்றன.

இவை தவிர, 

* (அ) சமூகத் தேவைகள்
* (ஆ) பயணாளிகள் பார்வையில் ஈட்டப்பட்ட புள்ளி மதிப்பு, மற்றும்
* (இ) தொழில்நுட்ப புத்தாக்கம் முதலான அளவுகோல்களும் தேர்வு நடைமுறையில் கூடுதலாகப் பயன்படுத்தப்படுகின்றன

மேற்கோள்கள்
-----------

1. ↑  Japan Announces 'Robot Award 2008' Winners
2. 1 2  "Announcement of Prize winners of The Robot Award 2008" இம் மூலத்தில் இருந்து 2011-03-22 அன்று. பரணிடப்பட்டது.. .
**அனந்த பத்மநாப நாடார்** கன்னியாகுமரி மாவட்டத்தில் வேர்கிளம்பிக்கு அருகில் உள்ள தச்சன்விளை என்ற ஊரில் பிறந்தார். இவரது காலம் கி.பி. 1698-1750 ஆகும். இவர் திருவிதாங்கூர் மன்னன் மார்த்தாண்ட வர்மா அரியணை ஏற உதவியர். மார்த்தாண்ட வர்மா ஆட்சியில் முதன்மை தளபதியாக பணியாற்றியுள்ளார். 1741-இல் குளச்சலில் நடைபெற்ற குளச்சல் சண்டையில் மார்த்தாண்டவர்மா அரசுக்கும் - டச்சுப் படைக்கும் இடையே நடைபெற்ற போரில் டச்சுக்காரர்களைத் தோற்கடித்து அவர்களின் படைத்தலைவன் டிலனாயைக் கைது செய்தார். இப்போரில் அனந்த பத்மநாப நாடார் தலைமையில் அன்றைய காலகட்டத்தில் வாழ்ந்த 108 நாடார் ஆசான்களின் துணைக் கொண்டு டச்சுப் படையினரை தோற்கடித்தார். தனது ஆட்சியைக் காப்பாற்றிய அனந்த பத்மநாபன் நாடாருக்கு, மார்த்தாண்டவர்மா ஏராளமான ஊர்களையும், விளை நிலங்களையும், ஏலாக்களையும் வழங்கியதற்கான செப்புப்பட்டயங்கள் பல உள்ளது.[]

குளச்சல் போரில் மார்த்தாண்ட வர்மரிடம் சரணடையும் டச்சுப்படை தளபதி டி லனாய், அருகில் அனந்த பத்மநாபன் நாடார்

நினைவிடங்கள்
------------

குளச்சல் சண்டையில் வெற்றி பெற்றதற்காக அவரை பாராட்டி அவர் பெயரில் பல நினைவிடங்களை அமைத்த மன்னன் மார்த்தாண்ட வர்மன், பல ஊர்களுக்கு அனந்த பத்மநாபனின் பெயரைச் சூட்டினார். குமரி மாவட்டத்தில் உள்ள பத்மநாபபுரம் அரண்மனையின் பெயர் இவரை கவுரவிக்கும் விதமாக சூட்டப்பட்டது.

வேலு தம்பி தளவாய்
-----------------

அனந்த பத்மநாப நாடாருக்கு பின் வந்த வேலுதம்பி தளவாய், நாடார் வீழ்ச்சிக்கு முக்கிய காரணமாக இருந்தவர். அனந்த பத்மநாப நாடாருக்கு பின் திருவிதாங்கூர் ஆட்சியின் தளபதியாக பொறுப்பு வகித்த இவர் 1809 ஆம் ஆண்டில் 3 ஆயிரத்திற்கும் மேற்பட்ட நாடார்களை வெட்டிப் படுகொலை செய்து கடலில் வீசினார். நாடார்களுக்கான வரியை இரட்டிப்பாக்கி கொடுமைப் படுத்தினார். வீரபாண்டிய கட்டபொம்மனை வீழ்த்த ஆங்கிலேயர்களுக்கு உதவி செய்தார். இவர் காலத்தில் அனந்த பத்மநாப நாடாரின் வரலாறு திரித்தல் மற்றும் நினைவிடங்கள் சிதைத்தல் நடைபெற்றது.

இராமதாஸ் அறிக்கை
----------------

ஏப்ரல் 16,2013 அன்று நாளேடுகளில் வெளியிட்ட அறிக்கையில் அனந்த பத்மநாப நாடாருக்கு தச்சன்விளையில் நினைவுச்சின்னம் அமைக்க வேண்டும் என்று கோரிக்கை விடுத்துள்ளார்.

மேலும் பார்க்க
--------------

* குமரி விடுதலைப் போராட்டம்
* தோள் சீலைப் போராட்டம்
* குளச்சல் சண்டை
* திருவிதாங்கூர் சாதிக் கொடுமைகள்
* நாடார்
* ஈழவர்
* இல்லத்துப் பிள்ளைமார்

ஆதாரங்கள்
---------

* வி.நாகம் அய்யா, திருவிதாங்கூர் நாட்டு கையேடு
**பாகல்புரி பட்டு** (*Bhagalpuri silk*) என்பது பட்டுப் புடவைகளின் பாரம்பரிய பாணியாகும். இதை துசார் பட்டு என்ற பெயராலும் அழைப்பர். 
இந்த பாணி பாகல்புரி புடவை என்று பெயரிடப்பட்ட புடவைகள் செய்ய பயன்படுத்தப்படுகிறது. பாகல்பூர் இந்தியாவின் "பட்டு நகரம்" என்றும் அழைக்கப்படுகிறது. பாகல்புரி பட்டு அந்தெரியா பாபியா பட்டுப்புழுக்களின் கூடுகளிலிருந்து தயாரிக்கப்படுகிறது. வான்யா பட்டுப்புழு என்றும் அழைக்கப்படும் இந்த இனம் இந்தியாவை பூர்வீகமாகக் கொண்டதாகும். இந்த பட்டுப்புழுக்கள் காடுகளில் டெர்மினாலியா இனத்தைச் சேர்ந்த மரங்களில் வாழ்கின்றன. நாத்நகர் என்ற நகரம் பாகல்புரி பட்டு பதப்படுத்தப்படும் முக்கியமான இடமாகும். புடவையைத் தவிர, சால்வைகள், குர்திகள் மற்றும் பிற ஆடைகளும் பாகல்புரி பட்டில் இருந்து தயாரிக்கப்படுகின்றன.

மேற்கோள்கள்
-----------

1. ↑  Dutta, Sudev; Bansal, Payal (2022), Yan, Xinfeng; Chen, Lihong; Memon, Hafeezullah (eds.), "Textile Academics in India—An Overview", *Textile and Fashion Education Internationalization : A Promising Discipline from South Asia* (in ஆங்கிலம்), Singapore: Springer Nature, pp. 13–34, doi:10.1007/978-981-16-8854-6\_2, ISBN 978-981-16-8854-6, retrieved 2022-12-30